Преюдициално запитване от Fővárosi Törvényszék (Унгария), постъпило на 12 май 2022 г. — GE Infrastructure Hungary Holding Kft./Nemzeti Adó- és Vámhivatal Fellebbviteli Igazgatósága
(Дело C-318/22)
Език на производството: унгарски
Запитваща юрисдикция
Fővárosi Törvényszék
Страни в главното производство
Жалбоподател: GE Infrastructure Hungary Holding Kft.
Ответник: Nemzeti Adó- és Vámhivatal Fellebbviteli Igazgatósága
Преюдициални въпроси
Трябва ли Директива 2009/133/ЕО на Съвета от 19 октомври 2009 година относно общата система за данъчно облагане, приложима спрямо сливанията, разделянията, отделянията, прехвърлянията на активи и замените на акции по отношение на дружества от различни държави членки, както и при прехвърлянето на седалище на SE или SCE в друга държава членка1 (наричана по-нататък „Директивата“) да се тълкува в смисъл, тълкуването и прилагането на практика на посочената правна уредба (или разпоредба)не се отнася до междудържавни преобразувания, а само до международни и трансгранични преобразувания, като се има предвид обстоятелството, че разпоредбите на директивата са транспонирани с a társasági adóról és osztalékadóról szóló 1996. évi LXXXI. törvény (Закон LXXXI от 1996 г. относно корпоративния данък и данъка върху дивидентите, наричан по-нататък „Закон за корпоративния данък“), поради което макар общностното право да не урежда пряко този въпрос, националният законодател е предвидил в член 31, параграф 1, буква а) от посочения закон, че целта му е привеждане в съответствие с актове на правото на Съюза, включително Директивата?
Трябва ли член 8, параграф 2 от Директивата да се тълкува в смисъл, че национална правна уредба (или разпоредба) или тълкуването и прилагането на практика на посочената правна уредба (или разпоредба), съгласно която в рамките на частично разделяне на предприятия, установени в една и съща държава членка съдружникът или акционерът в прехвърлящото дружество е длъжен да намали номиналната стойност на своето дялово участие в прехвърлящото дружество (записан капитал на прехвърлящото дружество), за да намали в счетоводните си книги стойността на своето дялово участие (на своите акции) в прехвърлящото дружество, когато данъчните органи изискват такова намаляване на счетоводната стойност като предпоставка за прилагане на данъчното третиране, предвидено в член 8, параграф 2 от Директивата, дори в случай, че частичното разделяне води до загуби за съдружника или акционера в прехвърлящото дружество?
Трябва ли член 8, параграф 2 от Директивата да се тълкува в смисъл, че съответства на посочената разпоредба национална правна уредба (или разпоредба) или тълкуването и прилагането на практика на посочената правна уредба (или разпоредба), съгласно която данъчно облагане за целите на корпоративния данък, предвидено в посочената разпоредба, не е приложимо към частично разделяне, когато съответното прехвърлящо дружество е еднолично търговско дружество, т.е., когато в резултат на частичното разделяне учредителят на прехвърлящото дружество запази без промяна в собствеността си 100 % от дяловото си участие в това дружество без промяна или ако записаният капитал на прехвърлящото дружество остане непроменен?
____________
1     ОВ L 310, 2009 г., стр. 34.